Albert Zholi

**Albert Z. Zholi** (lindur më 16 dhjetor 1960) është shkrimtar, publicist, gazetar dhe redaktor shqiptar. Ai është autor i mbi 20 librave, duke përfshirë publicistikë, tregime, romane dhe monografi të personaliteteve të artit dhe kulturës. Zholi njihet për kontributin e tij në pasqyrimin e temave të emigracionit shqiptar në Greqi dhe për promovimin e trashëgimisë kulturore, veçanërisht polifonisë labe.

## Jeta dhe karriera 
Albert Zholi lindi më 16 dhjetor 1960. Karriera e tij publicistike nisi në vitin 1990 si bashkëpunëtor i revistave dhe gazetave të ndryshme si *Hosteni*, *Saranda* dhe *Joni*.

Në vitet '90, Zholi emigroi në Greqi, ku zhvilloi një aktivitet të dendur në mbështetje të komunitetit shqiptar. Në vitin 1995, ishte iniciator dhe Kryetari i parë i Shoqatës shqiptare "Vëllazërimi" në Athinë. Gjatë kësaj periudhe, ai bashkëpunoi ngushtë me studiuesin arvanitas Aristidh Kola dhe shtëpinë botuese "Thamiras", ku botoi librin e tij të parë *Ikja e madhe*.

Pas kthimit në Shqipëri, Zholi ka mbajtur pozicione drejtuese në disa organe mediatike. Ka qenë drejtor dhe kryeredaktor i gazetës "Ndryshe" (2006–2008), redaktor i kulturës në gazetën "Telegraf", dhe kryeredaktor i gazetave "Labëria", "Iliria News" dhe revistës "Bota Femërore". Ai ka shërbyer gjithashtu si Sekretar për shtypin i Lidhjes së Shkrimtarëve (2004–2008).

Zholi ka realizuar një numër të madh intervistash me figura të njohura të letërsisë, artit dhe politikës, si dhe ka redaktuar mbi 300 libra të autorëve të ndryshëm.

## Veprimtaria letrare dhe publicistike 
Krijimtaria e Zholit përfshin zhanre të ndryshme, nga reportazhi dhe publicistika e angazhuar për problemet e emigracionit, te monografitë për artistë të njohur si Reshat Arbana, Luftar Paja dhe Anita Bitri, si dhe studime mbi folklorin.

Disa nga veprat e tij kryesore janë:

### Publicistikë dhe tregime 
*Ikja e madhe* (Publicistikë, ribotuar 4 herë)

*Vite emigracioni* (Tregime)

*Ëndrrat e mërgimit* (Publicistikë)

*Kush e “vrau” Amerikën* (Publicistikë)

*Vajza misterioze* (Tregime)

*Iraku midis Babilonisë dhe qytetërimit* (Publicistikë)

*Hiret e një bjondine* (Tregime)

*Kush e vrau dashurinë* (Roman)

*Dashuri pa kushte* (Tregime, 2021)

### Monografi dhe Studime 
*Luftar Paja, aktor i madh komik*

*Sekretet e ish gazetarëve të RTSH* (Vëll. I & II)

*Kiço Mustaqi Ministri i Mbrojtjes midis dy sistemeve*

*Reshat Arbana "Artist i Popullit"*

*Anita Bitri - Një meteor në qiellin e këngës shqiptare*

*Todo Bojdani partizani që mori në dorëzim Radio Tiranën në nëntor 1944* (Bashkautor, 2023)

*Llazar Angjeli në labirintet e jetës* (2024)

*Historia dhe madhështia e Polifonisë Shqiptare* (2025)

## Çmime dhe nderime 
Albert Zholi është vlerësuar me tituj të ndryshëm nga shoqata kulturore dhe institucione vendore për kontributin e tij në gazetari dhe çështjet sociale:

2010: Personalitet i Shquar i Shoqatës “Polifonia Shqiptare”.

2016: Personalitet i Shquar i Labërisë nga Shoqata "Labëria".

2018: Titulli “Ambasador i Paqes”.

2019: “Qytetar Nderi” i Bashkisë Tepelenë.

2019: Gazetari i vitit i Kulturës nga Instituti "Cinemania Mania E Kinemasë".

2020: Nderi i Shoqatës “Përmeti” dhe Shoqatës "Vëllezërit Frashëri".

2021: Personalitet i Shquar i Qarkut Vlorë.

2024: “Qytetar Nderi” i Bashkisë Përmet.

Vepra e tij është vlerësuar nga personalitete të letrave shqipe si Ismail Kadare, Dritëro Agolli dhe Nasho Jorgaqi, të cilët kanë evidentuar stilin e tij komunikues dhe ndjeshmërinë ndaj temave sociale.

Letër e Ismail dhe Helena Kadare dërguar  autorit nga Parisi, pas leximit  të  librit të  tij

"Ikja e Madhe"

Paris, 7 shkurt 1998

I nderuari zoti Albert,

Lexova me  një frymë librin  tuaj "Ikja e madhe" dhe  dua t’ju uroj nga  zemra  për këtë punë  të 

mrekullueshme që  keni bërë, lidhur  me  ikjen, jetën dhe  peripecitë e  panumërta  të

emigrantëve tanë  në  Greqi. Bravo, me  të vërtetë  bravo!

Libri është  shkruar me kulturë, me mjeshtëri artistike, me stil të  gjallë, me gjuhë  të

rrjedhëshme  dhe mbi të  gjitha, me një  ndjeshmëri  të rrallë. Për  të  gjithë ne  shqiptarët, kudo

që  gjendemi, ai është  një tabllo  tronditëse  e dramës së dhimbshme  të  shkuljes së shqiptarëve 

nga  trojet e tyre, pas rënies së komunizmit.

Për të gjitha këto, libri juaj, të shkon drejt e në zemër. Ju keni ditur ta përshkruani çdo gjë duke 

mbledhur një informacion të dendur, realist dhe tejet emocionues. Dhe ajo që është për t’u

lavdëruar, është se ju, me këtë libër, keni dhënë një mesazh shprese  për të gjithë ata që kanë lënë

atdheun  në kërkim një jete më të mirë, dhe që mendojnë seriozisht se një ditë  do të kthehen atje,

e do të punojnë për ta ringritur  këtë atdhe të rënë në baltë.

Edhe njëherë urime

Ju përshëndesim

Ismail dhe Helena Kadare

**Kanë thënë për Albert Zholin:**

Albert Zholi është kudo ku ka aktivitete, ku ka aktorë, poetë, shkrimtarë, promovime, redaktime,

përkujtime, regjisorë, art, kulturë dhe i pasqyron ato me nivel të lartë dhe pa asnjë shpërblim. I

thjeshtë, i dashur komunikues, real në të shkruar dhe i saktë në komunikim.  Krenohemi që e

kemi mik dhe i jemi mirënjohës.

**Margarita Xhepa "Nderi i Kombit"**

Alberti është nga ata shkrimtarë dhe publicistë që mendohet shumë kur shkruan dhe lë gjurmë në

shkrimet e tij. Mbi të gjitha ai është një krijues patriot i madh, aktivist i shkëlqyer ndër të rrallët

në Shqipëri  që ka lartësuar emrin e emigrantëve në Greqi për mëse 7 vjet.

**Luftar Paja, "Artist i Popullit"**

Krijimtaria e Albertit është mbresëlënëse. Pena e tij është e kujdesshme. Figurat e personazheve

në librat e tij i ka gdhendur me vërtetësi, thjeshtësi, realizëm dhe besueshmëri.

**Reshat Arbana "Nderi Kombit"**

-Albert Zholi edhe kur bën analiza edhe kur zhvillon intrevista, i bën në mënyrë poetike.

**Xhevahir Spahiu**

Albert Zholi shkruan me një penë të ëmbël dhe të qetë, sikur valëzon. Ai hyn në shpirtin e

personazhit dhe e zbërthen atë duke na e prurë pranë të gjallë dhe të freskët.

**Dritëro Agolli**

Alberti shkruan me kulturë, me mjeshtëri artistike, me stil të gjallë, me gjuhë të rrjedhëshme dhe

mbi të gjitha, me një ndjeshmëri të rrallë.

**Helena Kadare**

Krijimtaria juaj të ngërthen. Lexova një ngjarje prekëse nga jeta e emigrantëve shqiptarë në

Greqi i cili shquhet si për realizëm, si për humanizëm të ndërsjelltë. Të tilla tregime rrëfejnë

cilësitë e larta morale të njerëzve të thjeshtë. Suksese në rrugën e bukur e të vështirë të tregimit

të shkurtër.

**Naum Prifti**

Përshëndetje të veçanta, i dashur Berti! I lexova menjëherë me kureshtje kolegu skicat dhe

tregimet e tua, dhe përjetova kënaqësi të papritur. Nuk e tepëroj se s'më shkon në këtë moshë -

duhet të jesh krenar për prozën tënde! Njëherësh më kujtuan skicat e Migjenit - parahyrje për

tregimet e fuqishme dhe aq të hijshme të tij. Nëpër prozën tënde lëvizin dramat njerëzore të ditës,

një pikëllim tragjik që është edhe më tronditës kur njerëzit e shprehin me sy pa e thënë plotësisht

me gojë! Portretet njerëzore, kryesisht në mërgimin e arratisur janë ulërima njeriu në hall, të

ngjashme me ujvarat që rrjedhin në fund humnere pa u dukur! Bota njerëzore e rënë përmbys që

pena e hollë e ngrë më këmbë për ta shikuar të gjithë!...Megjithatë nuk mungon lirizmi që

përballë mjerimit bën kontrastet e pikturave dritë - hije të Rembrandit!. Meriton fjalë të mira po

ashtu për gjuhën e kursyer, disi fisnike në zgjedhjen e motiveve. Mbi të gjitha, tregimet - skica

kanë në shumë prej tyre një frymë fisnike Shqipërie, shqetësim fisnik të një biri të saj me penë të

hollë në dorë... Përgëzimet më të mira!

Agim Shehu 

## Referime